হোয়াটসঅ্যাপে স্ত্রীর মৃত্যুর স্টেটাস! তার পরেই খুন, চাঞ্চল্য পুণেতে

ওয়েব ডেস্ক : তিনদিন আগে হোয়াটসঅ্যাপে স্ত্রীর মৃত্যুর স্টেটাস। তিন দিন পর খুন (Murder) হলেন স্ত্রী। এমন একটি চাঞ্চল্যকর ঘটনা ঘটল মহারাষ্ট্রের পুণেতে (Pune)। এই ঘটনায় অভিযুক্ত স্বামীকে গ্রেফতার করল পুলিশ। ঘটনায় অভিযুক্তকে গ্রেফতার করে জিজ্ঞাসাবাদ শুরু করা হয়েছে বলে খবর।

সূত্রের খবর, অভিযুক্ত যুবকের নাম বিজয় রাঠোর। সম্প্রতি হোয়াটসঅ্যাপে স্ত্রীর আত্মার শান্তি কামনা করে স্টেটাস দিয়েছিলেন তিনি। তার পরেই খুন হলেন তিনি। জানা গিয়েছে, ১৪ বছরের দাম্পত্য জীবন ছিল তাঁদের। তাঁদের রয়েছে দুই সন্তানও। অভিযোগ, স্ত্রী পরকিয়ায় জড়িয়ে পড়েছে বলে সন্দেহ করতেন ট্রাক চালক বিজয়। তা নিয়ে তাঁদের মধ্যে বেশ কিছুদিন ধরে ঝগড়া চলতো বলে খবর। এর পরেই বিজয়ের স্ত্রী বিদ্যা বাপের বাড়ি চলে গিয়েছিলেন।

আরও খবর : জম্মু কাশ্মীরে নিরাপত্তা বাহিনীর গুলিতে খতম ‘হিউম্যান জিপিএস’ বাগু খান

জানা গিয়েছে, বৃহস্পতিবার স্ত্রী বিদ্যার কাছে যান বিজয়। সেখানে গিয়েও বচসায় জড়িয়ে পড়েন তাঁরা। অভিযোগ, এর পরেই স্ত্রীকে ধারালো অস্ত্র দিয়ে কোপাতে শুরু করেন বিজয়। সে সময় মেয়ের চিৎকার শুনে সেখানে আসেন পরিবারের সদস্যরা। তার পরেই বিদ্যাকে সেখান থেকে উদ্ধার করে নিয়ে যাওয়া হয় হাসপাতালে। তবে শেষ রক্ষা হয়নি। চিকিৎসকরা তাঁকে মৃত বলে ঘোষণা করেন।

এই খুনের ঘটনার পরেই অভিযুক্ত, তাঁর মা ও ভাইয়ের বিরুদ্ধে পুলিশে অভিযোগ দায়ের করেন নিহত বিদ্যার বাবা দিগম্বর যাদব। তিনি অভিযোগ করেছেন, তাঁর মেয়েকে পণের জন্য চাপ দেওয়া হত। এই ঘটনায় তদন্তে নেমে অভিযুক্ত বিজয়কে গ্রেফতার করেছে পুলিশ (Police)।